Verklarings deur 'n paar gesaghebbendes werp tog in 'n mate lig op wat al as die "aspoestertjie" van die geskiedeniswetenskap bestempel is. In die ruimste betekenis van die woord is plaaslike en streekgeskiedenis die rekonstruksie van die ontstaan, groei, agteruitgang of verval van 'n plaaslike of streekgemeenskap (die mikrokosmos). Dit is in werklikheid 'n reeks vlakby-opnames en 'n totaalbeeld van die enkeling of groep wat histories in sy ryke verskeidenheid geteken word. Kortom, dit is die verhaal van menslike prestasies en mislukkings in gemeenskapsverband, in samehang en vergelyking met ander eenhede of groepe.
Plaaslike en streekgeskiedenis kan dus tereg beskou word as die uitbeelding van alle fasette van die mens se lewe. As sodanig vorm dit eintlik die onderbou van en vertrekpunt vir nasionale geskiedenis omdat 'n studie van die mikrokosmos en die rol van die gewone mens daarin immers nodig is om die breë historiese ontwikkeling na behore te begryp.
Bydraes in hierdie uitgawe van Contree weerspieël grootliks die wyd geskakeerde aard van die navorsingsterrein. In die een artikel word vestigingspatrone in 'n uitgesoekte landstreek (Suidwes-Afrika) uitgebeeld, in 'n ander die leefwyse in 'n Kaapstadse voorstad (Woodstock). Daarbenewens belig die bydrae oor Swart strandarbeid in 'n 19de-eeuse hawedorp (Port Elizabeth) die belangrike kwessie van tussengroepverhoudinge en ekonomiese wisselwerking in die Suid-Afrikaanse samelewing.